Broj: 711-I-1605-P-402-18/20-05-19

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Tomislava Roba, gradonačelnika Grada Beli Manastir,** na 96. sjednici, održanoj 27. kolovoza 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Tomislava Roba, gradonačelnika Grada Beli Manastir, neće se pokrenuti, s obzirom da iz prikupljenih podataka i dokumentacije, u odnosu na okolnost imenovanja ……….. ….. na mjesto direktora trgovačkog društva Baranjski vodovod d.o.o. Beli Manastir, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Protiv dužnosnika Tomislava Roba, gradonačelnika Grada Beli Manastir, podnesena je dana 23. studenog 2020.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-3361-P-402/18-01-4 povodom koje se vodi predmet broj P-402/18.

U navedenoj prijavi prijavitelj u bitnom ističe kako je dana 19. studenog 2018.g. održana Skupština trgovačkog društva Baranjski vodovod d.o.o., kojem je Grad Beli Manastir suvlasnik 50%, a na kojoj je kao direktor društva bez natječaja izabran ………. ……, bratić gradonačelnika Belog Manastira, Tomislava Roba.

Nadalje, Povjerenstvo je dana 10. prosinca 2018.g. zaprimilo neanonimnu prijavu podnesenu protiv istog dužnosnika, koja je zaprimljena pod brojem 711-U-3523-P-424/18-01-2 te je povodom prijave otvoren predmet P-424/18.

U navedenoj prijavi prijavitelj u bitnom ističe kako je većinom glasova Skupštine Baranjskog vodovoda opozvan direktor …….. …….., a na njegovo mjesto je izabran ……... ……. Nadalje, navodi se kako je do opoziva došlo na prijedlog Općine Petlovac koji prijedlog je podržalo 80 posto osnivača, dakle predstavnici Grada Belog Manastira, Općine Kneževi Vinogradi, Petlovac i Popovac, dok predstavnici Općina Draž i Čeminac iz neodređenih razloga nisu bili prisutni. Nadalje, podnositelj navodi kako su čelnici Grada pokušali obrazložiti javnosti da rodbinska veza nije sukob interesa i da je gospodin ………. ….. uspješno završio svoj mandat u Vodoopskrbi Darda d.o.o. Međutim, podnositelj navodi, kako je činjenica da je isti smijenjen s dužnosti direktora Vodoopskrbe Darda d.o.o. zbog velikog manjka od milijun kuna u prvih šest mjeseci te da je više vremena posvećivao svojoj privatnoj firmi. Nadalje, podnositelj navodi da prethodni direktor Baranjskog vodovoda d.o.o. nije smijenjen zbog loših financijskih rezultata te da je naprotiv Baranjski vodovod d.o.o. izrazito stabilna javna tvrtka. Isto tako, podnositelj navodi da prema nekim komentarima na javnim društvenim mrežama postoji sumnja da postoji sukob interesa budući da novi direktor nije ostvario zavidan rezultat u prethodnom javnom poduzeću i da je velika rodbinska povezanost u Gradu, odnosno da je ………. ….. bratić gradonačelnika Tomislava Roba te da je podpredsjednik Gradskog vijeća šogor gospodina ………… …… te njegov savjetnik.

S obzirom da su obje zaprimljene prijave istovjetnog sadržaja, a Povjerenstvo je javnopravno tijelo nadležno za vođenje oba postupka, isto je donijelo zaključak da će se povodom navedenih predmeta voditi jedan postupak pod brojem P-402/18.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Tomislav Rob obnaša dužnost gradonačelnika Grada Beli Manastir od 26. svibnja 2017.g. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. .

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, član obitelji dužnosnika u smislu toga Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je uvidom u izvadak iz sudskog registra Trgovačkog suda u Osijeku utvrdilo da je pod matičnim brojem subjekta 030074424, OIB: 15843910109, upisano trgovačko društvo Baranjski vodovod d.o.o. sa sjedištem u Belom Manastiru, A. Stepinca 7 te da su osnivači navedenog trgovačkog društva Grad Beli Manastir, Općine Kneževi Vinogradi, Draž, Petlovac, Čeminac i Popovac dok je kao direktor društva upisan ………. …...

Nadalje, Povjerenstvo je povodom navoda iz prijava, a radi donošenja odluke o tome postoje li okolnosti koje ukazuju na povredu odredbi ZSSI-a zatražilo od Ureda državne uprave u Osječko-baranjskoj županiji, Matičnog ureda Beli Manastir podatke o eventualnom srodstvu između Tomislava i ……… …….

Uvidom u podatke dostavljene od Ureda državne uprave u Osječko-baranjskoj županiji, Matičnog ureda Beli Manastir Povjerenstvo je utvrdilo da su Tomislav i ……… ….. bratići.

Nadalje, Povjerenstvo je od društva Baranjski vodovod d.o.o. Beli Manastir zatražilo dostavu odluke i zapisnika Skupštine trgovačkog društva kojom je …….. ….. imenovan za direktora predmetnog društva kao i dostavu podataka o tome je li Tomislav Rob u svojstvu predstavnika osnivača u Skupštini bio donositelj navedene odluke ili su odluku donijele druge osobe kao članovi Skupštine društva te koje su to osobe. Povjerenstvo je od predmetnog društva zatražilo i podatak na koji je način ……… ….. postao direktor predmetnog društva tj. je li izabran na javnom natječaju te je li navedenom imenovanju prethodio prijedlog imenovanja direktora od strane Gradskog vijeća Grada Beli Manastir te drugih općinskih vijeća sukladno članku 15. stavku 2. ZSSI-a.

Trgovačko društvo Baranjski vodovod d.o.o. Beli Manastir, dostavilo je zatraženo očitovanje dana 17. travnja 2020.g. u kojem navodi kako gradonačelnik Belog Manastira, Tomislav Rob ne obnaša funkciju jednog od člana Skupštine društva Baranjski vodovod d.o.o. Beli Manastir budući da Rješenjem o razrješenju i imenovanju predstavnika Grada Beli Manastir KLASA: 013-03/18-01/01, URBROJ: 2100/01-03-18-1 od 13. srpnja 2018.g. tu funkciju obnaša zamjenik gradonačelnika, gospodin Goran Hes. Nadalje navodi se i da Skupštinu društva čini šest predstavnika osnivača i to: za Općinu Draž načelnik Stipan Šašlin, Općinu Popovac načelnik Zoran Kontak, Općinu Petlovac načelnik Milan Knežević, Općinu Čeminac načelnik Zlatko Pinjuh, Općinu Kneževi Vinogradi zamjenik načelnika Deneš Šoja i Grad Beli Manastir zamjenik načelnika Goran Hes te da su suvlasnički udjeli raspoređeni na način da svaka od Općina ima 10% udjela, a Grad Beli Manastir 50% udjela. Trgovačko društvo u očitovanju navodi i da je odluka o imenovanju ………. …… za direktora donesena jednoglasno sa 100% nazočnih glasova na prijedlog načelnika Općine Petlovac. Navodi se i kako odluci nije prethodio javni natječaj budući da nije bio zakonska obveza te da je pravna osnova za njegovo imenovanje uređena člankom 22. Društvenog ugovora o osnivanju Trgovačkog društva Baranjski vodovod d.o.o. Beli Manastir te članku 423. Zakona o trgovačkim društvima. U prilog svojim navodima trgovačko društvo Baranjski vodovod d.o.o. Beli Manastir dostavilo je zapisnik sa sjednice Skupštine od dana 19. studenog 2018.g., prijedlog za sazivanje Skupštine podnesen od strane načelnika Općine Petlovac Milana Kneževića i Rješenje o razrješenju i imenovanju predstavnika Grada Belog Manastira u Skupštinu trgovačkog društva Baranjski vodovod d.o.o. Beli Manastir od 13. srpnja 2018.g.

Iz dostavljene dokumentacije razvidno je kako je Rješenjem o razrješenju i imenovanju predstavnika Grada Beli Manastira u Skupštinu trgovačkog društva Baranjski vodovod d.o.o. Beli Manastir KLASA: 013-03/18-01/01, URBROJ: 2100/01-01-03-18-1 od 13. srpnja 2018.g. razriješen dužnosti člana Skupštine Tomislav Rob, a na njegovo mjesto za predstavnika Skupštine imenovan je Goran Hes. Iz dostavljenog zapisnika sa Skupštine trgovačkog društva Baranjski vodovod d.o.o. Beli Manastir razvidno je da su sjednici Skupštine na kojoj je donesena odluka o opozivu direktora tvrtke Baranjski vodovod d.o.o. Beli Manastir ……. ………. te odluka o imenovanju direktora ……….. ……, prisustvovali predstavnici Grada Beli Manastir te Općina Petlovac, Popovac i Kneževi Vinogradi kao i direktor …….. ………, predloženi direktor …………. ……., gradonačelnik Tomislav Rob, predsjednik Nadzornog odbora ………. ……. te zapisničarka …….. ……... Isto tako, razvidno je da je Skupštinu sazvao član društva, Općina Petlovac te da je načelnik Općine Petlovac predložio opoziv dotadašnjeg direktora i imenovanje …………. ……. za novog direktora društva Baranjski vodovod d.o.o. Beli Manastir. Navedeno je razvidno i iz dopisa Općine Petlovac Upravi Baranjskog vodovoda d.o.o. Beli Manastir KLASA: 024-01/18-01/02, URBROJ: 2100/07-01-18-1 od 5. rujna 2018.g.

Na temelju prikupljenih podataka i dokumentacije, vezano za imenovanje ………. …… za direktora društva Baranjski vodovod d.o.o. Beli Manastir, Povjerenstvo ne nalazi da je u postupanju dužnosnika Tomislava Roba došlo do mogućeg počinjenja povreda odredbi ZSSI-a budući da je utvrđeno da je ………. ……. imenovan na mjesto direktora predmetnog društva na prijedlog općinskog načelnika Općine Petlovac te da Tomislav Rob nije sudjelovao u glasanju prilikom imenovanja ………. …….za direktora, odnosno da se isti rješenjem od dana 13. srpnja 2018.g. razriješio funkcije predstavnika Grada Beli Manastir u Skupštini društva Baranjski vodovod d.o.o. Beli Manastir. Odluku o imenovanju člana Uprave-direktora trgovačkog društva Baranjski vodovod d.o.o. Beli Manstir u ime Grada Belog Manastira donio je njegov zamjenik, a na temelju rješenja od dana 13. srpnja 2018.g. kojim je isti imenovan za predstavnika Grada Beli Manastir u Skupštini predmetnog društva.

Povjerenstvo ističe kako nije ovlašteno utvrđivati je li ……… ….. opravdano imenovan na mjesto direktora društva Baranjski vodovod d.o.o. Beli Manastir već jedino može razmatrati je li na donošenje takve odluke na dužnosnika utjecao privatni interes odnosno je li dužnosnik koristio svoju javnu dužnost za osobni probitak ili probitak osobe koja je s njim povezana.

Slijedom svega navedenog Povjerenstvo je odlučilo kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Rob, elektronička dostava
2. Na znanje podnositeljima prijave
3. Objava na internetskoj stranici Povjerenstva
4. Pismohrana